 WATU zaidi ya 900 kutoka sekta binafsi wamejisajili kushiriki maonesho ya wiki ya viwanda ya Jumuiya ya Maendeleo Kusini mwa Afrika (SADC) yanayoanza wiki ijayo. Mkurugenzi wa Taasisi ya Sekta Binafsi Tanzania (TPSF), Godfrey Simbeye aliyasema hayo juzi alipozungumza na gazeti hili wakati Katibu Mkuu Kiongozi, John Kijazi alipotembelea eneo la maonesho hayo jijini Dar es Salaam. Alisema maandalizi yanaendelea vizuri kuhakikisha washiriki wanapata nafasi nzuri ya kuonesha bidhaa, teknolojia na ubunifu wao katika viwanda na utawashirikisha watu kutoka Tanzania na wanaotoka nchi za SADC. Rais John Magufuli anatarajiwa kuwa mageni rasmi katika ufunguzi wa maonensho hayo yanayoanza Agosti 5.Alipozungumza na waandishi wa habari wiki iliyopita, Waziri wa Viwanda na Biashara, Innocent Bashungwa alisema washiriki 580 walikuwa wamejiandikisha kwa ajili ya maonesho hayo yanayotarajiwa kuwa na zaidi ya watu 1,000 kutoka nchi wanachama wa SADC.